ལན།ཐོག་མར་ནུབ་ཕྱོགས་ཀྱི་སྤྱི་ཚོགས་འདིའི་ནང་དངོས་སུ་སླེབས་དུས།ཕྱི་ནང་གི་ཁོར་ཡུག་ཚང་མ་གཙང་སྦྲ་དོད་པོ།མི་མཐོ་དམན་སུས་ཀྱང་ཕན་ཚུན་ལ་ཐོབ་ཐང་འདྲ་མཉམ་དང་བརྩི་འཇོག་བྱེད་ལུགས།སྒེར་གཞུང་ཚོགས་པ་གང་གི་ལས་ཁུངས་སུ་ལས་དོན་ཅི་ཞིག་བྱེད་དགོས་བྱུང་ཡང༌།ཏན་ཏན་ཏིག་ཏིག་གིས་བྱེད་པ་མ་ཟད།ཕན་ཚུན་གང་གི་སྐར་ཆ་ལྔ་ཙམ་ཡང་འཕྲོ་བརླགས་སུ་མི་གཏོང་བ་སོགས་ཀྱི་ཁོར་ཡུག་དང་ལམ་ལུགས་སྲོལ་འདིས་ཡིད་དབང་འཕྲོགས་པ་ཞིག་བྱུང༌།གཞན་དབྱིན་ཇིའི་སྐད་ཡིག་ལ་བྱང་ཆ་ཏོག་ཙམ་མེད་པ་ཞིག་ཡིན་ན།འགྲོ་ལུགས་འགྲོ་སྟངས་དང་འཚོ་བའི་རྒྱུད་རིམ་གྱི་ཁྲོད་ལ་དཀའ་ངལ་ཏན་ཏན་འདུགཡིན་ནའང༌།ཐོག་མར་ང་ཚོ་འབྱོར་དུས་སྡོད་ས་དང་འཚོ་རྟེན་གནས་སྡོད་བྱེད་པའི་རྒྱུད་རིམ་གྱི་ཡིག་ཆ་སོགས་གང་སྤྱིའི་ཐད་ལ་ས་གནས་བོད་རིགས་མཐུན་ཚོགས་ཀྱིས་འགན་ལེན་དང་རོགས་སྐྱོར་གནང་བས་དཀའ་ངལ་ཅུང་ཟད་ཀྱང་འཕྲད་མ་སོང༌།